સરખડીમાંથી આટલા બધા ખેલાડીઓ સારા પરફોર્મન્સ સાથે રાષ્ટ્રીય કક્ષાએ રમી રહ્યાં છે, ત્યારે સારા મેદાનની વ્યવસ્થા કેમ કરવામાં આવતી નથી તેવા સવાલના જવાબમાં રાજ્ય કક્ષાના રમતગમત, યુવા અને સાંસ્કૃતિક વિભાગના મંત્રી નાનુભાઈ વાનાણીએ એક્સલન્સી સેન્ટર જાહેર કર્યા બાદ બધી સુવિધાઓ મળતી થઈ જશે તેમ જણાવ્યું હતું. જોકે એક્સલન્સી સેન્ટર તો ૨૦૧૨માં જાહેર કરી દેવાયું તેમ છતાં સુવિધા કેમ મળતી નથી તેવા સવાલના જવાબમાં રમત પ્રધાને કહ્યું, “એક્સલન્સી સેન્ટરમાં ગ્રાઉન્ડ બનાવવાનું ન આવે.” સાથે જ તેમણે પોતાનો જવાબ સંભળાવવાનો આગ્રહ કરતાં કહ્યું, “સરખડીની વાળા બહેનો સારું વોલીબોલ રમે છે, અમે તેમનો સમાવેશ શક્તિદૂત યોજનામાં કર્યો છે.” જોકે ૨૦૧૫-૧૬ની શક્તિદૂત યોજનાની જાહેર થયેલી યાદીમાંથી વોલીબોલની રમતને જ બાદ કરી દેવાઈ હોવાની જાણકારી રમત પ્રધાનને અપાતાં તેઓ ક્ષોભમાં મુકાઈ ગયા હતા. તેમણે કહ્યું, “મારે જવાબ નથી આપવો, તમે આવા સીધા સવાલ કરશો તો હું જવાબ નહીં આપું.”